Flertall for å kun ta imot ukrainere i Drammen 
Drammen kommune stemte tirsdag kveld for et forslag som gjør at de kun skal ta i mot én type flyktninger – men vedtaket kan være ulovlig.  Tirsdag kveld var det et kommunestyremøte i Drammen. Her skulle de behandle saken om hvor mange flyktninger kommunen skal ta imot.  Men det var også lagt inn et krav fra flertallspartiene i kommunen, altså Høyre, Fremskrittspartiet, KrF og Pensjonistpartiet. Kravet var at man kun skal ta imot flyktninger fra Ukraina.  Klokken 20.00 ble forslaget vedtatt med 29 mot 28 stemmer. Forslaget er trolig ulovlig.  I en redegjørelse fra kommuneadvokaten i Drammen står det at et slikt vedtak er ulovlig. Både fordi det er diskriminerende og at vedtaket er imot nasjonale og internasjonale regelverk.  I redegjørelsen nevnes det at flere lover kan være brutt.  I kommunestyremøte leste Høyres Kristin Surlien opp det nye forslaget:  «Vi mener at krig i nærområder kan ses på som en saklig grunn til å prioritere. Vi er fullt klar over at vi utfordrer gjeldende praksis og vi tester noen grenser for hva vi som kommunepolitikere har mulighet til å påvirke. Staten har allerede en prioritert behandling av flyktninger uten at det anses som diskriminerende. Det våger også vi å gjøre.»  Både SV, Senterpartiet, Arbeiderpartiet, Rødt og Venstre mener det nye forslaget er helt likt det første – og at det fortsatt er diskriminerende. Også statsråd Tonje Brenna mener noe slikt kan være ulovlig.  Les hva Brenna sier lenger ned i saken.  Da VG kontaktet Turid Thomassen i KrF tidligere tirsdag kveld, fortalte hun om møteaktivitet de siste dagene. Partiet samarbeider med Frp og Høyre og Pensjonistpartiet, men mente det gamle forslaget  gikk for langt, og at det rett og slett kunne være ulovlig.  – Man kan ikke sette befolkningsgrupper opp mot hverandre, det blir helt feil, sa hun til VG.  Ifølge Drammens tidene sådde også Pensjonistpartiet tvil rundt lovligheten i det gamle forslaget.  KrFs Thomassen sier at de heller ville gå for et mindre betent forlag, og et forslag som fører til at flertallspartiene fortsetter samarbeidet. – Hele samarbeidet hadde raknet hvis ikke dette punktet hadde blitt endret, sier Thomassen i KrF. De gjorde derfor endringer i forslaget og det var det som ble lagt i kommunestyret tirsdag.  – Det kan fortsatt risikere å bli sendt til lovlighetsvurdering, sa hun til VG tirsdag ettermiddag.  Senterpartiets gruppeleder i Drammen har reagert på det første forslaget og på utspillet fra Jon Helgheim (Frp) om å kun ta imot flyktninger fra Europa.  Han reagerte like mye på det nye forslaget.  – Dette er i realiteten rasisme satt i system, sier Simon Nordanger (Sp).  Han mener man ikke kan velge hvem som skal bo i kommunen ut ifra etnisk bakgrunn, religion eller kultur.  Han mener også at forslaget er ulovlig med tanke på diskrimineringsloven i Norge.  Gråt fra talerstolen I kommunestyret var det en tydelig rørt Simon Nordanger som tok ordet. Han beskrev forslaget som verdiløst.  Han gråt fra talerstolen, mens han sa:  – Jeg har ikke ord for det dere har vedtatt. Det gjør så vondt at 29 personer som sitter i denne salen er villige til å selge verdiene våre, sa han.  – Dere har brukt at det faktum at noen ikke er hvite nok, alle andre som kommer fra andre land, som ikke er vestlige eller av vestlig kultur, ikke er integrerbare nok i Drammen.  VG kontaktet Jon Helgheim før møtet i kommunestyret.   – Vi mener at når det er krig i våre nærområder så er det viktig å prioritere det, sa han til VG. Han henviste til andre medier for et tydeligere svar. I en debatt i ettermiddagssendingen til NRK i begynnelsen av februar sa Helgheim følgende: – Vi har hatt en altfor høy bosetting gjennom mange år, og mener også at det er viktig at man prioriterer å gi hjelp der hjelpen best kan gis, sa han til NRK.  – Vi har en veldig høy andel ikke-vestlige innvandrere i Drammen, har tatt imot mange flyktninger over lang tid, og vi har store integreringsproblemer. Arbeids- og inkluderingsminister Tonje Brenna mener det er tydeligere retningslinjer kommuner må følge når det gjelder bosetning av flyktninger.  – Kommunene kan ikke stille krav til flyktningenes nasjonalitet eller familiesituasjon, sa hun til VG, tirsdag ettermiddag.  Hun mener også at alle som får beskyttelse i Norge skal tas imot på en god måte, uavhengig av hvilket land de kommer ifra.  – Vi skal ikke sette grupper opp mot hverandre. Regjeringen fortsetter å styrke integrering i Norge og bidrar til at kommunene kan fortsette det gode arbeidet med bosetting, sa hun til VG. 
Drammen kommunestyremøte vedtok tirsdag å ta imot kun ukrainske flyktninger. Forslaget kan være ulovlig og diskriminerende, ifølge kommuneadvokaten i Drammen,  Høyres Surlien mente krig i nærområder er saklig grunn og utfordrer gjeldende praksis – og kun ta imot ukrainere. Flere partier og statsråd Tonje Brenna mener forslaget kan være ulovlig og diskriminerende. Senterpartiets Nordanger hevder dette er «rasisme satt i system». 